Com un exponent destacat del Pla de Recerca i Innovació 2005 – 2008 de la Generalitat de Catalunya, i coincidint amb Barcelona Ciència 2007, "Apropa't a la ciència" pretén acostar d'una manera didàctica i atractiva la ciència als ciutadans; entesa aquesta en un sentit ampli.
És a dir, com una eina útil per a la gent, malgrat el desconeixement de molts dels seus aspectes, però de la qual se'n deriven evidents repercussions socials i de millora per a la qualitat de vida, és a dir el RETORN SOCIAL DE LA CIÈNCIA.
També està adreçada a fomentar l'interés dels més joves cap a aquesta disciplina.
Oberta al públic del 12 d'octubre al 26 d'agost de 2007
Sota el títol de Barcelona Ciència 2007 l'ajuntament de Barcelona commemora el centenari del premi Nobel atorgat a Santiago Ramon y Cajal.
Engega un ampli programa cultural que posarà un accent especial en el vincle entre les ciències, la cultura i la societat.
A més a més, el 2007 es commemora també el centenari de la creació de l'Institut d'Estudis Catalans i el de la Junta de Ampliación de Estudios, institució precursora del Consejo Superior de Investigaciones Científicas.
Per tal de donar un impuls decisiu a la política en relació amb la promoció de la cultura científica i crear una definitiva major sensibilitat social i cultural cap a la ciència, aquest programa cultural anuncia entre les seves línies concretes d'acció la proposta que l'any 2007 sigui declarat "Any de la Ciència" a la ciutat de Barcelona. http://www.bcn.es/ciencia2007/
L'exposició Apropa ́t a la Ciència.
De la recerca a la innovació ha estat dissenyada per donar a conèixer els plans de recerca i desenvolupament impulsats per la Generalitat de Catalunya per tal de fer veure la relació entre els coneixements científics i la innovació tecnològica i promoure vocacions científiques.
Se'ns ofereix en l'exposició amb exemples ben concrets i molt suggerents.
En ella no se'ns parla de res que recordi el contingut dels llibres de text (potser perquè es reconeix de manera implícita que, si ho fes, seria difícil l'apropament del públic que es vol aconseguir), la seva finalitat no és fer comprendre conceptes teòrics, fórmules ni equacions.
Se'ns presenta, en canvi, una àmplia panoràmica de l'activitat científica real, la que es produeix en diversos contextos i impregna la vida de totes les persones.
Per això, per la novetat que representa i per les noves possibilitats educatives que ofereix, és molt important donar aquest nou significat, d'empresa col·lectiva, a la paraula 'ciència'.
Anem del passat més remot, de quan encara no hi havia humans sobre la Terra fins a l'avenir incert dels viatges espacials i dels robots.
En Pau d'Hostalets de Pierola ens proporciona una ocasió per a pensar en el lent procés que ha donat lloc a l'emergència de l'espècie humana (una evolució afortunada de la clavícula que proporciona noves possibilitats de manipulació) i la cadira Mares ens fa veure les dificultats d'adaptar un cos que ha de moure's a la inactivitat forçosa en l'interior d'una nau espacial.
Els robots ens fan pensar en quines tasques faran en lloc nostre i com fer-les o no fer-les podrà afectar les nostres pròpies capacitats.
S'han ampliat les comunicacions, que connecten els satèl·lits artificials, tan llunyans, amb els mòbils, tan propers.
Les intervencions humanes en el món són ara d'abast planetari i transformen la Natura, perquè en són part.
Les tecnologies per a l'aprofitament de l'energia (els molins de vent), per a la conservació dels aliments, per a prevenir malalties o superar-ne d'incurables (les vacunes i els trasplantaments), han de poder arribar a tot arreu..
La mostra ocupa físicament la sala 3 del Palau Robert dividida en vuit àmbits, a més dels escenaris un d'entrada i un de sortida, en el primer dels quals es fa una ràpida pinzellada a les aportacions realitzades pels grans científics de la història com ara Newton o Curie, entre molts d'altres.
Aquesta introducció inicial remet al darrer dels apartats de tancament de l'exposició, tot invitant les generacions futures a prendre el relleu científic.